b'\n_START_ARTICLE_\nEritritol\n_START_SECTION_\nEritritol in \xc4\x8dlove\xc5\xa1ka prebava\n_START_PARAGRAPH_\nV telesu se ve\xc4\x8dina eritritola iz\xc2\xa0tankega \xc4\x8drevesa\xc2\xa0absorbira v krvni obtok, nato pa se ve\xc4\x8didel izlo\xc4\x8di nespremenjen z\xc2\xa0urinom. Pribli\xc5\xbeno 10\xc2\xa0% preide v debelo \xc4\x8drevo. Ker se 90\xc2\xa0% eritritola absorbira, preden preide v debelo \xc4\x8drevo, obi\xc4\x8dajno ne povzro\xc4\x8di odvajalnega\xc2\xa0u\xc4\x8dinka, kar je pogosta posledica\xc2\xa0u\xc5\xbeivanja drugih sladkornih alkoholov (kot sta\xc2\xa0ksilitol in maltitol), \xc4\x8deprav zelo veliki odmerki lahko povzro\xc4\x8dijo slabost in kruljenje \xc5\xbeelodca.\n_START_SECTION_\nStranski u\xc4\x8dinki\n_START_PARAGRAPH_\nNa splo\xc5\xa1no eritritol pri redni\xc2\xa0uporabi nima stranskih u\xc4\x8dinkov. Odmerki nad 50 g\xc2\xa0lahko povzro\xc4\x8dajo pove\xc4\x8dano slabost in kruljenje \xc5\xbeelodca. Redko lahko eritritol povzro\xc4\x8di alergijsko koprivnico (urtikarijo)._NEWLINE_V primerjavi z drugimi sladkornimi alkoholi \xc4\x8drevesne bakterije eritritol tudi mnogo te\xc5\xbee prebavijo, zato je manj verjetno, da povzro\xc4\x8di plin ali napihnjenost kot drugi polioli, kot so maltitol, sorbitol\xc2\xa0ali laktitol._NEWLINE_Po \xc5\xa1tudiji iz leta 2014\xc2\xa0naj bi eritritol\xc2\xa0u\xc4\x8dinkoval kot insekticid na vinsko mu\xc5\xa1ico\xc2\xa0Drosophila melanogaster.\xc2\xa0Ovira motorne sposobnosti in skraj\xc5\xa1a \xc5\xbeivljenjsko dobo, tudi \xc4\x8de ima muha na voljo hranilne sladkorje.\n_START_SECTION_\nProizvodnja\n_START_PARAGRAPH_\nEritritol se industrijsko proizvaja za\xc4\x8den\xc5\xa1i z encimsko hidrolizo\xc2\xa0koruznega \xc5\xa1kroba do\xc2\xa0glukoze. Glukoza se nato fermentira s kvasovkami ali drugimi glivami, da se proizvede eritritol. Druge metode proizvodnje, kot je na primer elektrokemijska sinteza, so \xc5\xa1e v razvoju.\n_START_SECTION_\nEntalpijska sprememba raztopine\n_START_PARAGRAPH_\nEritritol ima mo\xc4\x8dan hladilni u\xc4\x8dinek (endotermna\xc2\xa0ali\xc2\xa0pozitivna\xc2\xa0entalpijska sprememba raztopine), ko se raztaplja v vodi, kar se pogosto kombinira s hladilnim u\xc4\x8dinkom\xc2\xa0mete. Hladilni u\xc4\x8dinek je prisoten le, \xc4\x8de eritritol \xc5\xa1e ni raztopljen v vodi, npr. z eritritolom sladkana glazura, \xc4\x8dokoladna plo\xc5\xa1\xc4\x8dica, \xc5\xbeve\xc4\x8dilni gumi ali trdi bonboni.\xc2\xa0Hladilni u\xc4\x8dinek eritritola je zelo podoben\xc2\xa0ksilitolovemu\xc2\xa0in je med najmo\xc4\x8dnej\xc5\xa1imi hladilnimi u\xc4\x8dinki vseh sladkornih alkoholov.\n_START_SECTION_\nMe\xc5\xa1anice za sladkorju podobne lastnosti\n_START_PARAGRAPH_\nEritritol se pogosto uporablja kot sredstvo, s katerim se lahko dostavljajo intenzivna sladila, posebno derivati\xc2\xa0stevie, kar slu\xc5\xbei tako za zagotavljanje volumna in okusa, podobnih namiznemu sladkorju. Dietne\xc2\xa0pija\xc4\x8de se pogosto izdelujejo s to me\xc5\xa1anico; poleg glavnega sladila vsebujejo \xc5\xa1e eritritol. Poleg\xc2\xa0intenzivnih sladil se eritritol pogosto kombinira tudi z drugimi zajetnimi sestavinami, ki ka\xc5\xbeejo sladkorju podobne zna\xc4\x8dilnosti, ki bolje posnemajo\xc2\xa0saharozino\xc2\xa0teksturo in nje ob\xc4\x8dutek v ustih. Hladilni u\xc4\x8dinek eritritola je redko \xc5\xbeelen, zato se uporabljajo druge sestavine, da razred\xc4\x8dijo ali izni\xc4\x8dijo ta u\xc4\x8dinek. Eritritol ima tudi nagnjenost, da kristalizira in ni tako topen kot saharoza, tako da se lahko dolo\xc4\x8dene sestavine\xc2\xa0uporabljajo za omiljenje te pomanjkljivosti. Poleg tega eritritol ni higroskopen, kar pomeni, da nase ne ve\xc5\xbee vlage, kar lahko povzro\xc4\x8di izsu\xc5\xa1itev proizvodov, zlasti peciva, \xc4\x8de se pri izdelavi ne\xc2\xa0uporabi \xc5\xa1e kaka druga higroskopna sestavina._NEWLINE_Inulin\xc2\xa0se pogosto uporablja v kombinaciji z eritritolom, ker z njim daje komplementarno negativno\xc2\xa0entalpijsko spremembo raztopine\xc2\xa0(eksotermni\xc2\xa0ali grelni u\xc4\x8dinek pri raztapljanju pomaga izni\xc4\x8diti eritritolov hladilni u\xc4\x8dinek) in ker ima nekristalizirajo\xc4\x8de lastnosti. Vendar pa ima\xc2\xa0inulin\xc2\xa0nagnjenost k povzro\xc4\x8danju plinov in napihnjenosti, \xc4\x8de ga zau\xc5\xbeijemo v zmernih ali velikih koli\xc4\x8dinah, zlasti \xc4\x8de nanj nismo navajeni. V\xc4\x8dasih se z eritritolom\xc2\xa0uporabljajo tudi drugi alkoholni sladkorji,\xc2\xa0zlasti izomalt\xc2\xa0zaradi njegove\xc2\xa0minimalne pozitivne entalpijske spremembe raztopine in glicerin, ki ima negativno entalpijsko spremembo raztopine, zmerno higroskopnost in nekristalizirajo\xc4\x8do teko\xc4\x8do obliko.\n_START_SECTION_\nEritritol in bakterije\n_START_PARAGRAPH_\nEritritol je zobem prijazen; oralne bakterije ga ne morejo\xc2\xa0metabolizirati,\xc2\xa0zato ne prispeva k zobni gnilobi._NEWLINE_Eritritol prednostno uporabljajo bakterije\xc2\xa0Brucella\xc2\xa0spp. Prisotnost eritritola v posteljicah koz, krav in pra\xc5\xa1i\xc4\x8dev naj bi domnevno bila vzrok za nabiranje brucel na teh mestih.\n_START_SECTION_\nZastarele sopomenke iz 19. stoletja\n_START_PARAGRAPH_\nV 19. in v za\xc4\x8detku 20. stoletja so bile v\xc2\xa0uporabi razne sopomenke za eritritol: eritrol, eritrit, eritoglucin, eriglucin, eritromanit in ficit.'